钦定古今图书集成/明伦汇编/家范典/第106卷 > 春秋四传 > 《上从舅侍郎启》唐·王勃
## 钦定古今图书集成/明伦汇编/家范典/第106卷 > 春秋四传 > 《上从舅侍郎启》唐·王勃

某启：上昨弟勋至，奉命以宪台诗十首垂示。气横霜
署，彩洞云扃。绣衣兼藻肆之华，白简控元机之奥。仙
骢在驭，残文路而驱神；獬冠临下，望词林而直指。某
质惟茅艾，名隔缙绅。虚霑自出之荣，每愧诸甥之列。
恩华曲被，诲诱傍临，识谢知音，荣深睹奥。虞韶忽奏，
听律吕而忘疲；楚匣遥开，仰光芒而不暇。昔孔融之
逢元礼，罕睹高文；王粲之谒伯喈，终惭懿戚。援今企
古，议德畴恩，荷栗兼储，悲欣两集。但才非酷似，攀宅
相而多惭；慕切如存，临渭阳而增感。不胜荷戴屏营
之至。